Document ID: /roh_data/filtered/fineweb-2-filterrobots_roh.jsonl.gz/53321

A Schlarigna han festivà venderdi saira var 80 persunas il giubileum da 75 onns SRG.R. L’uniun purtadra da RTR è vegnida fundada l’onn 1946 sco «Cumünanza radio rumantsch, CRR». La finamira principala è er anc oz da represchentar RTR sin champ naziunal e chantunal e da defender ils interess da la chasa da medias dal servetsch public. Ensemen cun RTR mantegna e tgira la SRG.R la lingua, la cultura e la cuminanza rumantscha.
Sfidas da l’avegnir
La transfurmaziun digitala da las medias èn grondas sfidas per l’avegnir, di Vincent Augustin, il president da la SRG.R. Oravant tut vul ins lavurar per cuntanscher enavant la giuventetgna.
Elecziuns
A chaschun da la radunanza generala dad oz han ils preschents elegì Elvira Pünchera en la suprastanza da la SRG.R. La scolasta e mainascola da S-chanf succeda a Ladina Simonelli-Zisler. Ella ha demissiunà suenter trais onns ord raschuns persunalas. En il Cussegl dal public è vegnì elegì Curdin Caduff da Schluein. El succeda ad Alexi Nay da Vella.